(Návrh)

Zákon

z …… 2003,

ktorým sa mení a dopĺňa  zákon č. 480/2002 Z.z. o azyle 
a o zmene a doplnení niektorých zákonov a o doplnení zákona č. 29/1984 Zb. o sústave základných a stredných škôl (školský zákon) v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 480/2002 Z.z. o azyle a o zmene a doplnení niektorých zákonov sa mení a dopĺňa takto:

1. Doterajší text § 1 sa označuje ako odsek 1 a dopĺňa sa odsekom 2, ktorý znie:

„(2) Pri určení členského štátu Európskej únie zodpovedného za posúdenie žiadosti o udelenie azylu, ktorú podal štátny občan tretej krajiny v jednom z členských štátov Európskej únie sa použijú kritériá a mechanizmy uvedené v právne záväzných aktoch Európskych spoločenstiev1a); na posúdenie žiadosti o udelenie azylu, ktorú podal cudzinec, ktorému bolo poskytnuté dočasné útočisko, je však zodpovedný predovšetkým členský štát, ktorý súhlasil s jej presídlením na svoje územie.”. 

Poznámka pod čiarou k odkazu 1a znie:
     
„1a) Nariadenie Rady Európskej únie č. 343/2003/ES z 18. februára 2003 ustanovujúce kritéria a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov.
Nariadenie Komisie Európskych spoločenstiev č. 1560/2003 z 2 septembra 2003, ktorým sa ustanovujú podrobné pravidlá na uplatňovanie nariadenia Rady Európskej únie č. 343/2003 o ustanovení kritérií a mechanizmov, podľa ktorých sa určí zodpovednosť členského štátu za posúdenie žiadosti o azyl podanej štátnym príslušníkom tretej krajiny v jednom z členských štátov.
Nariadenie Rady Európskej únie č. 2725/2000/ES z 11. decembra 2000 týkajúce sa zriadenia systému „Eurodac“ na porovnávanie odtlačkov prstov na účinné uplatňovanie Dublinského dohovoru.
Nariadenie Rady Európskej únie č. 407/2002/ES z 28. februára 2002 ustanovujúce určité pravidlá na vykonávanie nariadenia Rady Európskej únie č. 2725/2000/ES          z 11. decembra 2000 týkajúce sa zriadenia systému „Eurodac“ na porovnávanie odtlačkov prstov na účinné uplatňovanie Dublinského dohovoru.”.

2. V § 3 ods. 6 v prvej vete sa bodka nahrádza bodkočiarkou a pripájajú sa slová „žiadateľ, ktorý je  v ústavnej zdravotnej starostlivosti, nachádza sa vo výkone väzby, výkone trestu odňatia slobody alebo v zariadení podľa osobitného predpisu6a) do 24 hodín od prepustenia zo zdravotníckeho zariadenia, ústavu na výkon väzby, ústavu na výkon trestu odňatia slobody alebo zo zariadenia podľa osobitného predpisu6a).”. 

Poznámka pod čiarou k odkazu 6a znie:

„6a) Zákon č. 48/2002 Z. z. v znení neskorších predpisov.”.
 
3. V § 7 sa  vypúšťajú slová „ani opakovane”, za slovo „umiestnený” sa vkladajú slová             „a ak ide o žiadateľa podľa § 22 ods. 3 v pobytovom tábore, v ktorom bol naposledy umiestnený”  a slovo „siedmich” sa nahrádza slovom „piatich”.

4. V § 10  ods. 1 písm. b) sa za slovo „azylanta”  vkladajú slová „alebo osoby podľa                  písmena a)”.

5. V § 11 ods. 1 písm. a) sa vypúšťajú slová „podľa medzinárodnej zmluvy, ktorou je Slovenská republika viazaná,”.

6. V § 11  sa za odsek 2 vkladá nový odsek 3, ktorý znie:

„(3) Ministerstvo bezodkladne informuje žiadateľa o tom, že sa zisťuje, či je iný štát príslušný na konanie o jeho žiadosti o udelenie azylu; počas zisťovania neplynie lehota na rozhodnutie.”.

Doterajší odsek 3 sa označuje ako odsek 4.

7. V § 19 ods. 1 písmeno f) znie:

    „f) sa žiadateľ bez povolenia viac ako sedem dní zdržiava mimo azylového zariadenia,”.

8. V § 19 ods. 1 písm. g) sa na konci vypúšťa bodka a pripája slovo „alebo”.

9. V § 19 sa odsek 1 dopĺňa písmenom h), ktoré znie:

    „h) zistí, že osoba, ktorá požiadala o udelenie azylu, nie je účastníkom konania.”.

10. § 20 vrátane nadpisu znie: 

„§ 20
Rozhodnutie

		(1) Ministerstvo v konaní o azyle rozhodne do 90 dní od začatia konania. Ministerstvo pri rozhodovaní vychádza najmä z výsledkov pohovoru a informácií o krajine pôvodu žiadateľa. Lehotu na rozhodovanie môže v odôvodnených prípadoch predĺžiť predstavený zamestnanca,9) ktorý vo veci koná. O predĺžení lehoty na rozhodnutie vo veci žiadosti o udelenie azylu ministerstvo žiadateľa písomne vyrozumie.       

(2)	Rozhodnutie o udelení azylu sa vydáva na dobu neurčitú. 

(3) Ak ministerstvo zamietne žiadosť ako zjavne neopodstatnenú, rozhodne o neudelení azylu alebo o odňatí azylu, vo výroku rozhodnutia uvedie, či sa na cudzinca vzťahuje zákaz vyhostenia alebo vrátenia podľa § 47.

(4) Rozhodnutie v konaní o azyle sa doručuje účastníkovi konania, ak má účastník konania zákonného zástupcu alebo opatrovníka, zákonnému zástupcovi alebo opatrovníkovi v mieste a čase určenom ministerstvom. Ak má osoba uvedená v prvej vete zástupcu na celé konanie na základe plnomocenstva, doručuje sa rozhodnutie len tomuto zástupcovi. Ak nie je možné doručiť rozhodnutie v konaní o azyle podľa prvej vety a druhej vety, rozhodnutie sa doručí podľa § 7.           

		(5) Účastník konania, jeho zákonný zástupca alebo opatrovník, ktorému sa v konaní o azyle doručuje rozhodnutie, musí byť pri prevzatí rozhodnutia oboznámený s rozhodnutím v jazyku, ktorému rozumie.

(6) Rozhodnutie v konaní o azyle sa oznamuje

a) azylovému zariadeniu, v ktorom je žiadateľ umiestnený,
b) policajnému útvaru príslušnému podľa miesta azylového zariadenia, v ktorom                    je žiadateľ umiestnený alebo podľa miesta pobytu žiadateľa, ak má tento povolený pobyt mimo pobytového tábora, 
c) policajnému útvaru podľa miesta pobytu azylanta, 
d) úradu vysokého komisára.”.

11. V § 21 ods. 4 sa za slovo „má” vkladá čiarka a slová „okrem rozhodnutia, ktorým bola zamietnutá žiadosť podľa § 12 ods. 2,”.

12. § 22 a 23 znejú:
„§ 22

(1) Žiadateľ je počas konania o udelenie azylu oprávnený zdržiavať sa na území Slovenskej republiky, ak tento zákon neustanovuje inak.

(2) Po skončení karanténnych opatrení sa žiadateľ umiestni v pobytovom tábore alebo sa mu umožní pobyt mimo pobytového tábora. Ministerstvo môže umiestniť žiadateľa na nevyhnutný čas v integračnom stredisku.

(3) Ministerstvo môže povoliť žiadateľovi pobyt mimo pobytového tábora na základe jeho písomnej žiadosti, ak
a) je schopný uhradiť všetky výdavky spojené s pobytom mimo pobytového tábora z  vlastných prostriedkov alebo
b) štátny občan Slovenskej republiky s trvalým pobytom na území Slovenskej republiky alebo cudzinec s povolením na pobyt na území Slovenskej republiky predloží písomné čestné vyhlásenie o tom, že zabezpečí ubytovanie žiadateľa a úhradu všetkých výdavkov spojených s jeho pobytom na území Slovenskej republiky.

(4) Žiadateľovi sa počas pobytu v azylovom zariadení alebo  integračnom stredisku  poskytuje
a) ubytovanie, 
b) stravovanie alebo stravné,
c) základné hygienické potreby a iné veci, ktoré nevyhnutne potrebuje na prežitie,  
d) vreckové.

(5) Žiadateľovi sa počas konania o udelenie azylu poskytuje neodkladná starostlivosť.

(6) V prípadoch hodných osobitného zreteľa, ak sa na základe individuálneho posúdenia zdravotného stavu žiadateľa zistia osobitné potreby na poskytnutie zdravotnej starostlivosti, ministerstvo za žiadateľa uhradí výdavky za poskytnutie zdravotnej starostlivosti nad rozsah uvedený v odseku 5.

(7) Počas pobytu v pobytovom tábore žiadateľ môže navštevovať kurz slovenského jazyka; výdavky s tým spojené uhrádza ministerstvo.

§ 23

(1) Žiadateľ starší ako 14 rokov je  po podaní vyhlásenia podľa § 3 ods. 1 povinný podrobiť sa odňatiu daktyloskopických odtlačkov, ktoré zabezpečí policajný útvar.

(2) Žiadateľ  po príchode do záchytného tábora, a ak ide o žiadateľa podľa § 3 ods. 2 písm. c) po podaní vyhlásenia, je povinný podrobiť sa fotografovaniu.

(3) Žiadateľ je povinný, ak ministerstvo nerozhodne inak
a) zdržiavať sa v prijímacom centre, ak ide o žiadateľa podľa § 3 ods. 2 písm. c), 
b) po príchode do záchytného tábora 
1. podrobiť sa zdravotnej prehliadke a karanténnym opatreniam,
2. zdržiavať sa v záchytnom tábore, 
c) podrobiť sa úkonom, ktoré sú nevyhnutné na zistenie jeho finančných a majetkových  pomerov.
d) navštevovať kurz slovenského jazyka, ak ide o žiadateľa, na ktorého sa vzťahuje povinná školská dochádzka.
    
  (4) Žiadateľ je tiež povinný
a) po skončení karanténnych opatrení do právoplatnosti rozhodnutia v konaní o udelenie azylu zdržiavať sa v pobytovom tábore, ak tento zákon neustanovuje inak,	
b)	ak má povolený pobyt mimo pobytového tábora, prihlásiť sa do troch pracovných dní na policajnom útvare príslušnom podľa miesta svojho pobytu,
c) počas pobytu v azylovom zariadení dodržiavať vnútorný poriadok,
d) oznámiť ministerstvu  do 20 dní narodenie svojho dieťaťa na území Slovenskej republiky,
e) na vyzvanie príslušných orgánov preukázať svoju totožnosť preukazom žiadateľa,
f) chrániť preukaz žiadateľa alebo oprávnenie na poskytnutie zdravotnej starostlivosti pred stratou, odcudzením, poškodením, zničením alebo zneužitím,
g) bezodkladne ohlásiť ministerstvu stratu, odcudzenie, poškodenie, zničenie alebo zneužitie preukazu žiadateľa alebo oprávnenia na poskytnutie zdravotnej  starostlivosti,
h) odovzdať ministerstvu po ukončení konania doklady uvedené v písmene g).

(5) Ministerstvo môže rozhodnúť, že žiadateľ je povinný primerane uhrádzať výdavky spojené s jeho pobytom v azylovom zariadení alebo v integračnom stredisku alebo výdavky za poskytnutú zdravotnú starostlivosť, ak jeho finančné alebo majetkové pomery sú také, že je možné od neho žiadať aspoň čiastočnú úhradu výdavkov  súvisiacich  s týmto pobytom. Rozklad proti takémuto rozhodnutiu nemá odkladný účinok.
(6) Žiadateľ do právoplatnosti rozhodnutia v konaní o udelenie azylu nesmie vstupovať do pracovnoprávneho vzťahu alebo obdobného pracovného vzťahu12)                    ani podnikať.13)“.  

13. V § 24 ods. 2 sa doterajší odkaz 14 označuje ako odkaz 6a a poznámka pod čiarou k odkazu 14 sa vypúšťa.

14. § 24 sa dopĺňa odsekom 3, ktorý znie:

„(3) Azylant môže byť na základe povolenia ministerstva na nevyhnutný čas ubytovaný  v pobytovom tábore, kde je povinný primerane uhrádzať výdavky spojené s jeho pobytom.”.

15. V § 29 ods. 1 sa za slovo „konfliktom,” vkladajú slová „endemickým násilím,”.

16. V § 29 ods. 2 sa slovo „rozhodnutím” nahrádza slovami „v súlade s rozhodnutím Rady Európskej únie”.

17. V § 31 odseky 1 a 2 znejú:

„(1) Cudzinec uvedený v § 30 ods. 1 je po príchode do záchytného tábora povinný poskytnúť poverenému zamestnancovi ministerstva osobné údaje na účel poskytnutia dočasného útočiska v rozsahu podľa prílohy č. 3. Cudzincovi sa vydá doklad o povolení na tolerovaný pobyt na území Slovenskej republiky14) s označením „ODÍDENEC”, ak

a) jeho príchod na územie Slovenskej republiky zabezpečoval úrad vysokého komisára alebo iná medzinárodná organizácia alebo 
b) ide o presídlenie cudzinca, ktorému poskytoval dočasné útočisko iný štát. 

(2) Ak nejde o cudzinca podľa odseku 1 druhej vety, poverený zamestnanec   ministerstva vykoná s cudzincom žiadajúcim o poskytnutie dočasného útočiska pohovor na účel zistenia, či spĺňa podmienky na poskytnutie dočasného útočiska.”. 

18. V § 31 ods. 4 sa na konci bodka nahrádza čiarkou a pripájajú sa slová „v odôvodnených prípadoch môže túto lehotu predstavený zamestnanca, ktorý vo veci koná predĺžiť o 15 dní a to aj opakovane. O predĺžení lehoty na rozhodnutie ministerstvo cudzinca podľa odseku 2  písomne vyrozumie.”.

19. V § 31 ods. 7 sa na konci bodka nahrádza bodkočiarkou a pripájajú sa slová „ministerstvo bezodkladne oznámi túto skutočnosť príslušnému policajnému útvaru a poskytne mu údaje potrebné na vydanie dokladu.”.

20. Za § 31 sa vkladá § 31a, ktorý vrátane nadpisu znie:

„§ 31a
Poskytnutie dočasného útočiska na účel zlúčenia rodiny

Ministerstvo na účel zlúčenia rodiny poskytne dočasné útočisko
a) manželovi odídenca, ak manželstvo trvá v štáte, ktorý odídenec opustil z dôvodov podľa § 29 ods. 1 a odídenec s tým vopred písomne súhlasí, 
b) slobodným deťom odídenca a slobodným deťom manžela odídenca do 18 rokov ich veku, 
  c) iným blízkym príbuzným ako sú uvedení v písmene a) a b), ak žili s odídencom v spoločnej domácnosti a boli úplne alebo čiastočne odkázaní  na odídenca.”. 

21. § 32 sa dopĺňa odsekom 3, ktorý znie:
„(3) Na účel presídlenia odídenca do iného štátu, v ktorom sa mu poskytne dočasné útočisko, ministerstvo vydá odídencovi preukaz, ktorého vzor je uvedený v prílohe č. 4.”. 

22. V § 36 ods. 1 sa slová „ods. 1 až 3” nahrádzajú slovami „ods. 1 až 5” a na konci sa pripája táto veta: „Ak nie je možné umiestniť odídenca do humanitného centra, poskytnú sa mu prostriedky na získanie ubytovania.“.

23. V § 36 odsek 4 znie:
„(4) Ministerstvo vydá odídencovi v jazyku, ktorému rozumie, písomné poučenie            o jeho právach a povinnostiach, ktoré súvisia s poskytnutím dočasného útočiska.”.

24. V § 40 ods. 1 sa vypúšťa druhá veta.

25. V § 40 ods. 2 sa na konci prvej vety bodka nahrádza čiarkou a pripájajú sa slová                   „ak ministerstvo nerozhodne inak.”.

26. V § 41 ods. 2 sa vypúšťa písmeno b). 

Doterajšie písmená c) až e) sa označujú ako písmená b) až d).

27. V § 48 ods. 1 písm. e) sa na začiatok vkladajú slová „údaje o mieste pobytu,”.
	
28. V § 48 ods. 2 sa slová „príloh č. 1 a 2” nahrádzajú slovami „príloh č. 1 až 3”.

29. V § 49 odsek 3 znie: 
„(3) Ministerstvo nesmie počas konania o azyle, počas trvania azylu, počas konania o poskytnutie dočasného útočiska  a počas poskytovania dočasného útočiska poskytnúť údaje podľa § 48 do štátu podľa § 8 bez súhlasu dotknutej osoby.”.
 
30. V § 51 sa na konci pripája táto veta: „Rozklad proti rozhodnutiu o odňatí vreckového nemá odkladný účinok.”.   

31. Za § 53 sa vkladá § 53a, ktorý znie:
„§ 53a

Týmto zákonom sa preberá  právny akt Európskych spoločenstiev uvedený v prílohe   č. 5.”.

32. Za prílohu č. 2 sa pripájajú prílohy č. 3 až 5, ktoré znejú:

		„Príloha č. 3 k zákonu č. 480/2002 Z.z.

Odtlačok pečiatky záchytného tábora

Číslo : .................................................

                                                                                                                      F O T O
          
                                                                                                                   3, 5 x 4, 5 cm

DOTAZNÍK
Cudzinca žiadajúceho o poskytnutie dočasného útočiska

1. 	Priezvisko : 
2. 	Meno : 
3. 	Predchádzajúce priezviská : 
4. Pohlavie (muž/žena) : 
5. Dátum narodenia : 
6. 	Miesto a štát narodenia:
7. 	Štátne občianstvo : 
     a/ pôvodné :
     b/ súčasné (uveďte všetky štátne občianstva): 
     c/ bez štátnej príslušnosti (uveďte dôvody) : 
8. Národnosť a etnický pôvod: 
9. 	Jazyková znalosť :
     a/ materinský jazyk : 
     b/ ďalšie jazyky a stupeň ich znalosti: 
10. 	Náboženské vyznanie : 
11. 	Uveďte doklady, ktorými môžete preukázať svoju totožnosť :
      a/ cestovný doklad (pas, číslo, platnosť do) : 
      b/ iné doklady (druh, číslo, platnosť do) : 

12. 	Rodinný stav: 

13. 	 Meno, priezvisko  a dátum narodenia manžela /ky (rodné meno manželky): 

14. 	Počet a mená osôb, ku ktorým máte vyživovaciu povinnosť : 

15. 	Uveďte mená, priezviská, dátumy narodenia a pohlavie detí do 18 rokov, v mene ktorých žiadate o poskytnutie dočasného útočiska:      

16. 	Uveďte mená, priezviská a dátumy narodenia ďalších rodinných príslušníkov, ktorí vo svojom mene žiadajú o poskytnutie dočasného útočiska zároveň s Vami:

17. 	 Ostatní členovia rodiny zdržiavajúci sa na území Slovenskej republiky (meno,    priezvisko, dátum narodenia a Váš vzťah k týmto osobám) : 

18. 	Ostatní členovia rodiny zdržiavajúci sa mimo územia Slovenskej republiky (miesto ich pobytu a ostatné údaje ako v bode 17) : 

19. 	Uveďte miesto Vášho posledného trvalého pobytu za posledných 5 rokov  pred príchodom do Slovenskej republiky (štát, mesto/obec, ulica) : 

20. 	Kedy  ste opustili svoju krajinu : 

21. 	Popíšte Vašu cestu z krajiny, ktorú ste opustili, až po vstup do Slovenskej republiky (štáty, dĺžka pobytu v týchto štátoch a spôsob prepravy) : 

22. 	Zostali v krajine, ktorú ste opustili, Vám blízke osoby voči ktorým máte záväzky : 

23. 	Kedy, kde a akým spôsobom ste vstúpili na územie Slovenskej republiky:

V Y H L Á S E N I E :

Bol /a/ som poučený /á/ o svojich právach a povinnostiach po dobu pobytu na území Slovenskej republiky, a to vrátane práva zvoliť si právneho zástupcu a obrátiť sa  na Úrad Vysokého komisára Organizácie Spojených národov pre utečencov /UNHCR/ a o práve kontaktovať sa s inými  organizáciami zaoberajúcimi sa starostlivosťou o odídencov a azylantov.
	
            Vyhlasujem, že otázkam uvedeným v dotazníku som rozumel /a/ a všetky skutočnosti, ktoré som uviedol /a/, sú pravdivé.

V ..........................................  dňa ......................

................................   ..............................                             ................................
   Podpis cudzinca      Podpis tlmočníka          Podpis povereného zamestnanca ministerstva
				           
					 Príloha č. 4 k zákonu č. 480/2002 Z.z.

Vzorový preukaz na presídlenie osôb požívajúcich dočasnú ochranu

PREUKAZ

Názov štátu, ktorý preukaz vydal:

Referenčné číslo ):

Vydané podľa článku 26 Smernice 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov. 

Platí iba na presídlenie z............................. )do ...........................................................)
Držiteľ sa musí dostaviť na................................................) do ................................................)
Vydané v: ................................................................................................................................... 
PRIEZVISKO: ............................................................................................................................. KRSTNÉ MENÁ: ........................................................................................................................
DÁTUM A MIESTO NARODENIA: .........................................................................................
U neplnoletej osoby meno(á) a priezvisko zákonného zástupcu: ................................................
POHLAVIE: ...............................................................................................................................
ŠTÁTNA PRÍSLUŠNOSŤ: .......................................................................................................
Dátum vydania: .........................................................................................................................

Fotografia	

PEČIATKA
Podpis vystavovateľa: .................................. Pre kompetentné orgány ............................... 

Totožnosť držiteľa preukazu bola zistená orgánmi ...............................................................) )

Totožnosť držiteľa preukazu nebola zistená ............................................................................

Tento dokument je vydaný podľa článku 26 smernice 2001/55/ES a v žiadnom prípade nepredstavuje dokument, ktorý by mal rovnakú platnosť ako cestovný doklad oprávňujúci na prekročenie vonkajších hraníc alebo doklad, ktorý potvrdzuje totožnosť osoby.

	                      Príloha č. 5
 					    k zákonu č. 480/2002 Z.z.

Zoznam prebraných právnych aktov

Týmto zákonom sa preberá právny akt Európskych spoločenstiev:
 
Smernica Rady Európskej únie 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov.

Preklad tohto právneho aktu sa nachádza v Centrálnej prekladateľskej jednotke sekcie Inštitútu pre aproximáciu práva Úradu vlády Slovenskej republiky.”.

Čl. II

	Zákon č. 29/1984 Zb. o sústave základných a stredných škôl (školský zákon) v znení zákona č. 188/1988 Zb., zákona č.171/1990 Zb., zákona č. 522/1990 Zb., zákona Národnej rady Slovenskej republiky č. 230/1994 Z.z., zákona Národnej rady Slovenskej republiky č.231/1994 Z.z., zákona č. 6/1998 Z.z., zákona č. 5/1999 Z.z., zákona č. 229/2000 Z.z., zákona č.216/2001 Z.z., zákona č.416/2001 Z.z., zákona č. 506/2001 Z.z., zákona č. 334/2002 Z.z.             a zákona č. 408/2002 Z.z. sa dopĺňa takto:

V § 34a ods. 1 písm. a) sa za slová „iného štátu” vkladajú slová „alebo osôb bez štátnej príslušnosti”.

Čl. III

Tento zákon nadobúda účinnosť dňom nadobudnutia platnosti zmluvy o pristúpení Slovenskej republiky k Európskej únii.